Stander se opstaan is laglekker
Met: Lindie Stander
Teks en regie: Gaerin Hauptfleisch
Klein Libertas Teater, Stellenbosch
11 Augustus 2004.
Vinger-alleen is pure ontsnappingsvermaak wat jou bietjie meer as 'n uur lank lekker sal laat lag. Lindie Stander neem haar gehoor op 'n energieke rit deur herkenbare frustrasies, irritasies en karikature uit die alledaagse lewe. Sy vertoef nie lank in 'n skets nie en die komiese pas is vinnig. Haar nabootsings is oordrewe, onmiddellik herkenbaar, en genadeloos snaaks.
Stander se karakter is 'n plat-op-die-aarde "handige persoon" wat baie het om oor te kla: haar stukkende blou Uno, motoriste wat by padsirkels optree soos by 'n vier-rigting-stop, haar gefnuikte debuut as Maria in die skool se Kersspel, k�rels en infomercials wat vir haar lieg. Haar dekonstruksie van sprokiesverhale, die vormende leuens wat sy as kind moes aanhoor, was vir my van die snaaksste stand-up wat ek in 'n lang tyd gesien het.
Die krag van Vinger-alleen is daarin gele� dat dit die absurde in die lewe se gesukkel raaksien en heerlik daarmee spot. Die grappe is minder gewaagd as wat die titel mens laat verwag, dus hoef sensitiewer teatergangers ook nie te aarsel om te kom kyk om hul stres te verlig nie.